钦定古今图书集成/明伦汇编/氏族典/第638卷 > 《元史》 > 孛术鲁翀
## 钦定古今图书集成/明伦汇编/氏族典/第638卷 > 《元史》 > 孛术鲁翀

按《元史孛术鲁翀传》：“翀字子巩，其先隆安人。金泰和
间，定女直姓氏，属望广平。翀稍长，即勤学。父殁，家事
渐落，翀不恤而为学益力，乃自顺阳复往江西，从新
喻萧克翁学。克翁，宋参政燧之四世孙也。隐居不仕，
学行为州里所敬。尝夜梦大鸟止其所居，翼覆轩外，
举家惊异，出视之，冲天而去。明日翀至，翀始名思温”，
字伯和。克翁为易今名，字以梦故。后复从京兆萧𣂏
游，其学益宏以肆。翰林学士承旨姚燧以书抵𣂏曰：
“燧见人多矣，学问文章无足与子翚比伦者。”于是𣂏
以女妻之。大德十一年，用荐者授襄阳县儒学教谕，
陞汴梁路儒学正，会修《世皇实录》，燧首以翀荐。至大
四年，授翰林国史院编修官。延祐二年，擢河东道廉
访司经历，迁陕西行台监察御史。赈济吐蕃，多所建
白。五年，拜监察御史。时英皇未出阁，翀言“宜择正人
以辅导”，帝嘉纳之。寻劾奏中书参议元明善，帝初怒
不纳，明日乃命改明善他官，而传旨慰谕。翀巡按辽
阳，有旨给以弓矢环刀，后因为定制。还往淮东，核宪
司官声迹，淮东宪臣惟尚刑，多置狱具。翀曰：“国家所
以立风纪，盖将肃清天下，初不尚刑也。”取其狱具焚
之。时有旨凡以吏进者降二等，从七品以上不得用。
翀言：“科举未立，人才多以吏进，若一概屈抑，恐未足
尽天下持平之议。请吏进者，宜止于五品。”许之，因著
为令。除右司都事，擢翰林修撰，又改左司都事，升右
司员外郎。奉旨预修《大元通制》，书成，翀为之序。泰定
元年，迁国子司业。明年，出为河南行省左右司郎中。
三年，擢燕南河北道廉访使。晋州达鲁花赤有罪就
逮，而奉使宣抚以印帖征之，欲缓其事。翀发其奸，奉
使因遁去。入佥太常礼仪院事，盗窃太庙神主，翀言：
“各室宜增设都监员，内外严置扄锁，画巡夜警，永为
定制。”从之。又纂修《太常集礼》，书成未上，有旨命翀兼
经筵官。文宗之入也，大臣问以典故，翀所建白，近汉
文故事，众皆是之。文宗尝字呼子翚而不名，命翀与
平章政事温迪罕等十人商论大事，日夕备顾问，宿
直东庑下。文宗虚大位以俟明宗，翀极言大兄远在
朔漠，北兵有阻，神器不可“久虚，宜摄位以俟其至。”文
宗纳其言。及文宗亲祀天地、社稷、宗庙，翀为礼仪使，
迁集贤直学士兼国子祭酒。诸生素已望翀，至是私
相欢贺。翀以古者教育有业，退必有居。旧制，弟子员
初入学，以羊、贽所贰之品与羊等，翀曰：“与其餍口腹
敦，若为吾党燥湿寒暑之虞乎？”命撙集之，得钱二万
缗有奇，作屋四区，以居学者。诸生积分有六年未及
释褐者，翀至，皆使就试而官之。帝师至京师，有旨，朝
臣一品以下皆乘白马郊迎。大臣俯伏进觞，帝师不
为动，惟翀举觞立进曰：“帝师，释迦之徒，天下僧人师
也。余孔子之徒，天下儒人师也。请各不为礼。”帝师笑
而起，举觞卒饮，众为之栗然。文宗崩，皇太后听政，命
别不花、塔失海牙、阿儿思兰、马祖常、史显夫及翀六人商论国政。翀以大位不可久虚，请嗣君即位，早正
宸极，以幸天下。帝既即位，大臣以为赦不可频行，翀
曰：“今上以圣子神孙入继大统，当新天下耳目。今不
赦，岂可收怨于新造之君乎？”皇太后以为宜从翀言，
议乃定。迁礼部尚书，阶中宪大夫。有大官妻无子而
妾有子者，其妻以田尽入于僧寺，其子讼之。翀召其
妻诘之曰：“汝为人妻，不以资产遗其子，他日何面目
见汝夫于地下。”卒反其田。元统二年，除江浙行省参
知政事。逾年，以迁葬故，归乡里。明年，升为翰林侍讲
学士，以疾辞不上。至元四年卒，年六十。赠通奉大夫、
陕西行省参知政事、护军，追封南阳郡公，谥文靖。翀
状貌魁梧，不妄言笑，其为学一本于性命道德，而记
问宏博，异言僻语，无不淹贯。文章简奥典雅，深合古
法，用是天下学者仰为表仪。其居国学久，论者谓许
衡之后，能以师道自任者，惟耶律有尚及翀而已。有
文集六十卷。